Gestrande ma en kind geskietŉ Ma en haar 4-jarige kind is geskiet nadat hul voertuig sonder brandstof langs ŉ pad in Port Elizabeth, in die Oos-Kaap, gaan staan het. Die voorval het Sondag omstreeks 16:00 op die Kempstonweg-afrit plaasgevind, berig The Herald. Daar was twee vroue en drie kinders in die voertuig, toe dit sonder brandstof gaan staan het. ŉ Verbyganger het die vroue gehelp en was reeds onderweg om vir hulle brandstof te gaan kry, toe twee jong mans hulle genader het en beveel het om die voertuig se deure oop te sluit. Die vroue het geweier, waarop een van die verdagtes ŉ vuurwapen uitgehaal en op hulle deur die venster begin skiet het. Een vrou is in haar bors geskiet en haar dogter, wat agter haar gesit het, in haar arm. Die mans het die voertuig deursoek en met kontant en ander waardevolle items gevlug. ŉ Ander verbyganger het die polisie ontbied. Die ma en haar kind is na die Mercantile-hospitaal geneem en is glo in ŉ stabiele toestand. Die ander vrou en twee kinders is erg deur die voorval getraumatiseerd. Die polisie ondersoek ŉ saak van roof en twee sake van poging tot moord. Nog niemand is in verband met die voorval in hegtenis geneem nie.